**11/13/2014**

**Nr 2014/4**

**Norsk PENs Nyhetsbrev**

**Ossietzkyprisen 2014**  
  
Årets Ossietzkypris er tildelt journalisten Sidsel Wold.  Prisen vil bli overrakt under et arrangement på Litteraturhuset i Oslo torsdag 13. november kl 19.00.  I sin begrunnelse sier styret:

I flere år har Sidsel Wold rapportert fra Midtøsten og særlig om Israel-Palestina konflikten.  Med engasjement, innlevelse, gode kunnskaper og omfattende kontaktflate har hun bidratt til viktige nyanser og god bredde i dekningen av konfliktene og utviklingen i området.   
  
Norsk PEN vil understreke hennes evne til å formidle møter med enkeltmennesker og deres liv. Historier som er vesentlige for å forstå lange linjer, sterke følelser og konkrete konsekvenser av politisk maktspill. Samtidig som Sidsel Wold utsetter seg selv for fare, behersker hun den vanskelige kunsten å være krigsreporter med et bredere perspektiv enn dekning av de enkelte aksjoner og reaksjoner. Hennes reportasjer preges av bred kunnskap, god kjennskap til regionen og presise observasjoner i møte med mennesker, enten de utøver makt eller er ofre for voldsbruk og brutalitet.  
  
Norsk PEN vil berømme Wold for hennes mot og integritet.  Hun har gjennom flere år stått midt i stormen; både i de dramatiske hendelsene i Midt-Østen og i møte med kritikk her hjemme. Hennes styrke er evnen til å formidle ulike inntrykk fra de mennesker hun har møtt og det hun selv har sett og opplevd. Som hennes seere og lyttere blir vi gitt mulighet til å forstå mer av hvilke verdier, tradisjoner og opplevelser som former holdninger og begrunner beslutninger hos mennesker på begge sider av konflikten.    
  
I denne type sensitive konflikter er det umulig ikke å bli utsatt for kritikk.  Men når kritikken mot en sannhetssøkende journalist tar form av hets og trakassering, har kritikerne gått langt over grensen.  
  
Norsk PEN mener Sidsel Wold fortjener en pris for sitt arbeid. Både på grunn av den innsats hun nedlegger for å sikre en bredest mulig formidling av inntrykk og konsekvenser av konflikten for vanlige mennesker, og fordi hun i dette arbeidet har måttet tåle skarp kritikk for å benytte sin ytringsfrihet. Sidsel Wolds reportasjer er tydelige, klare og profesjonelt gjennomført.    
  
Sidsel Wold er en verdig mottager av Ossietzkyprisen.

**Vinterens og vårens møter og seminarer**Vi fortsetter årets møteserie med et arrangement på Litteraturhuset i Oslo torsdag 11. desember kl 1900 der vi trekker linjene fra Grunnlovens «jødeparagraf», presentert av Håkon Harket, og fram til Marte Michelets bok om deportasjonen av norske jøder under 2. verdenskrig.  Vinteren og våren 2015 er følgende seminarer og debattkvelder under planlegging:  22. januar inviterer vi til møte hos Fritt Ord i forbindelse med Jahn Otto Johansens nye bok om folkemordet på armenerne.  Bård Larsen, Hanne Sophie Greve og Eugene Schoulgin sitter i panelet.  I februar vil vi se nærmere på arbeidssituasjonen for arabiske journalister.  Dato for dette er foreløpig ikke bestemt, men den syriske fotojournalisten Ahmad Aboud og den irakiske journalisten Nawzat Shamdin, begge for tiden bosatt i Norge, vil være blant innlederne.  I mars skal vi, på initiativ fra vårt medlem Lars Gule som også vil være deltager, se nærmere på redaksjonelt ansvar og moderering av avisenes fora for Internett-debatter.  På årsmøtet i april vil vi se nærmere på funnene i den Fritt Ord-initierte undersøkelsen om ytringsfrihet i Norge,  og i slutten av mai arbeider vi nå med å få FNs spesialutsending for klima, den tidligere irske presidenten Mary Robinson, til Norge og Norsk Litteraturfestival til en bredt anlagt klimadebatt.  Ism. Forfatternes Klimaaksjon.

**Ny fribyforfatterantologi**Denne uken lanserer Norsk PEN og Communicatio forlag den tredje antologien skrevet av fribyforfattere i Norge.  Boka, «Instruks i å skrive horedikt», er en tospråklig antologi med litterære bidrag fra 12 nåværende og tidligere fribyforfattere, og vil bli presentert på Fengslede Forfatteres Dag, 13. november på Litteraturhuset i Oslo,  der det også blir opplesning av flere av bidragsyterne.

**Norsk PEN publiserer omfattende Tyrkia-rapport**I løpet av denne måneden vil Norsk PENs rapport, «Turkey, free expression under a shadow» bli lansert internasjonalt, bl. a. på et arrangement i Istanbul 26.11.  Rapporten er ført i pennen av Sara Whyatt, tidligere direktør for Writers in Prison-komitéens sekretariat hos PEN International i London.  Whyatt og hennes to tyrkiske assistenter har intervjuet over 50 skribenter, journalister, akademikere og aktivister med ulik, politisk bakgrunn om forholdene for ytringsfrihet i Tyrkia to år etter at daværende president Abdullah Gül uttalte til en delegasjon fra PEN International at «ytringsfrihetssituasjonen i Tyrkia kastet mørke skygger over landet.»  Rapporten vil være tilgjengelig som pdf-fil på våre hjemmesider så snart den foreligger.

**PEN Internationals kongress vedtar klima-resolusjon**  
  
PEN Internationals kongress i Bishkek, Kirgisistan, vedtok i begynnelsen av oktober en resolusjon om klima og ytringsfrihet, initiert av Norsk PEN.  Det er første gang i historien at PEN International knytter ytringsfrihet opp mot de globale klimautfordringene.  Våre delegater, William Nygaard og Elisabeth Eide, fikk også godkjent en resolusjon om forholdene i Azerbaidjan,  i tillegg til at de fikk presentert og klappet inn et nytt PEN Eritrea i eksil, etablert på initiativ fra Dessale B. Abraham som også er fribyforfatter i Bø i Telemark.  Tekstene ligger på våre hjemmesider på denne lenken:<http://www.norskpen.no/ArticleDetails/tabid/64/ArticleID/1766/PEN-International-setter-klima-p%C3%A5-dagsorden.aspx>

**Norsk PEN i Iran**

I 2001 dro Norsk PEN på en "fact finding mission" til Iran.  I høst - 11. til 20. oktober - foretok Kari Vogt, Anders Heger,  Ann-Magrit Austenå og Elisabet W. Middelthon en ny undersøkende PEN-reise for å få et inntrykk av forholdene for ytringsfrihet i 2014. Det knyttet seg  forventninger til bedrede kår for det frie ord og menneskerettigheter  etter at Rouhani ble president.  Den norske gruppen hadde møter og samtaler med journalister, jurister og menneskerettighetsorganisasjoner i Teheran og Shiraz. En forfatter, et forlag og en filmregissør fortalte hvordan det er å bli utgitt og å nå sitt publikum i dagens Iran. Det vil foreligg en fyldig rapport på et senere tidspunkt.

**Nye medlemmer**

Pressesjef **Jens Brun-Pedersen**, forfatter og journalist **Reza Ghazi Shoar**, psykolog og forfatter**Berit Reisel**, journalist **Åshild Eidem**og journalist **Audhild Gregoriusdotter Rotevatn.**